KINNITATUD
Kaitseväe juhataja 02.10.2024 nr käskkirjaga 1600

Konkursi „Aasta ohvitser, aasta allohvitser Kaitseväes ja Kaitseliidus“ juhend

Konkursi tekkelugu ja eesmärk 

Riigikaitse Edendamise Sihtasutuse algatusel tunnustatakse rahalise preemiaga üks kord aastas tegevteenistuses olevaid ohvitsere ning allohvitsere, kes olenemata ametikoha positsioonist, on vastavalt hindamispõhimõtetele osutunud parimaks ohvitseriks ja allohvitseriks.  

Konkursi eesmärk on esile tõsta viimase 12 kuu jooksul (perioodil november kuni november) silmapaistnud ohvitsere (3 isikut) ja allohvitsere (3 isikut). Konkursi raames tunnustatakse avalikult tegevväelasi lisaks riiklikele ning kaitseväeteenistuse seaduse alusel kehtestatud ergutusmeetmetele ja -liikidele (ergutatakse valdavalt organisatsiooni strateegiliste eesmärkidega seotud ülesannete täitmise eest).

Üldpõhimõtted

Tegevväelaste tunnustamine põhineb kogu organisatsioonis ühistel ja läbipaistvatel alustel. Käesolev juhend määratleb konkursi „Aasta ohvitser, aasta allohvitser Kaitseväes ja Kaitseliidus“ läbiviimise korralduse ning kirjeldab konkursi kandidaatide hindamispõhimõtteid.

Konkurss on organisatsioonis avalik ning viiakse läbi üks kord aastas ja algatatakse Kaitseressursside Ameti poolt üldreeglina 2 kuud enne Kaitseväe aastapäeva. Kaitseressursside Amet informeerib konkursi läbiviimisest, kandidaatide hindamispõhimõtetest ja kandidaatide esitamise korrast Kaitseväe struktuuriüksuseid ning Kaitseliidu peastaapi. 

Kandidaatide esitamisel lähtutakse kehtestatud hindamispõhimõtetest. Kandidaadid esitatakse Kaitseressursside Ametile vastavalt etteantud vormile ning konkursi väljakuulutamisel märgitud tähtajaks.

Konkursi tiitlite võitjad, aasta ohvitseri ja aasta allohvitseri 2 parimat valitakse välja komisjonis. 

Sobilike kandidaatide puudumisel võib komisjoni otsusel jätta välja kuulutamata konkursi võitja ning/või ergutuspreemia(te) saaja(d). 
 
Ohvitseride valiku komisjoni kuuluvad:
1.	Kaitseväe peastaabi operatsioonide osakonna ülem (esimees);
2.	Kaitseressursside Ameti peadirektor (või tema poolt määratud esindaja);
3.	Kaitseväe struktuuriüksuste esindajad.
4.	Kaitseväe peainspektor ja/või Kaitseväe õigusvahemees; 
5.	Kaitseväe peakaplan;
6.	Kaitseväe strateegilise kommunikatsiooni osakonna esindaja;
7.	Kaitseväe veebel;
8.	Riigikaitse Edendamise Sihtasutuse esindaja.

Allohvitseride valiku komisjoni kuuluvad:
1.	Kaitseväe veebel (esimees);
2.	Kaitseressursside Ameti peadirektor (või tema poolt määratud esindaja);
3.	Kaitseväe struktuuriüksuste veeblid;
4.	Kaitseväe peainspektor ja/või Kaitseväe õigusvahemees; 
5.	Kaitseväe peakaplan;
6.	Kaitseväe strateegilise kommunikatsiooni osakonna esindaja;
7.	Kaitseliidu esindaja;
8.	Riigikaitse Edendamise Sihtasutuse esindaja.

Ettepanek aasta ohvitseri, aasta allohvitseri nimetamiseks edastatakse Kaitseväe juhataja poolt Riigikaitse Edendamise Sihtasutusele preemiate avalikuks väljakuulutamiseks.

Aasta ohvitseri, aasta allohvitseri pärjatakse vastava tiitliga koos sellega kaasneva peapreemia. Aasta ohvitseri, aasta allohvitseri tiitliga koos antakse isikule üle ka rinnamärk koos tunnistusega.

Aasta ohvitseri 2 parimat, aasta allohvitseri 2 parimat saavad ergutuspreemia ning vastava tunnistuse. 

Aasta ohvitseri, aasta allohvitseri tiitel antakse üks kord ühele inimesele teenistusaja kestel. Ergutuspreemia võib anda korduvalt. Ergutuspreemia andmine ei välista hilisemat peapreemia andmist.

Preemiate kätteandmine toimub pidulikult Kaitseväe aastapäeva tähistamise üritusel Riigikaitse Edendamise Sihtasutuse esindaja poolt.

Tunnustamist käsitlevate normdokumentide süsteemi haldab ning nende täitmise ja kaasajastamise eest vastutab Kaitseressursside Amet.

Hindamispõhimõtted 

Aasta ohvitseri ja aasta allohvitseri kandidaat peab olema teenistuses olnud vähemalt ühe aasta. Kandidaadi esitamisel on oluline välja tuua eelnenud 12 kuu (perioodil november kuni november) saavutused, tegevused ning nende laiapindsus ja mõju.

Kandidaadi esitamisel lähtuda alljärgnevast: 
•	ametikohal vajalikud kompetentsid koos näidetega;
o	oma tegevuse ja käitumisega organisatsiooni ühtseks sidumine (ühtekuuluvus);
o	teiste seast positiivse ja proaktiivse käitumisega eristumine;
o	oma algatustega organisatsioonikultuuri hoidmine ja loomine;
•	saavutused ja arengud;
•	Kaitseväe põhiväärtuste kandmine/järgimine (Kaitseväe põhiväärtused on loetletud Kaitseväe juhataja 27.04.2018 käskkirjaga nr 85 kinnitatud „Kaitseväe eetikakoodeks“)
•	Kaitseväe maine tõstmine, arendamine ja edasi kandmine teenistuse ajal.

Kandidaadi esitamise kord

Iga tegevväelane võib esitada oma kolleegi/ülema/alluva konkursi kandidaadiks, et tunnustada tema saavutusi. Iseennast esitada ei saa. 

Esildis esitatakse vastavas vormis (Lisa 1). Aasta ohvitseri ja aasta allohvitseri ülevaate maksimaalseks pikkuseks on 1 lk A4, kasutades kirjafonti Arial 11 (normal). Esildise tekstilahtreid võib vajadusel pikendada. Aasta ohvitseri ja aasta allohvitseri kandidaadi esildist peab toetama kokku vähemalt 10 tegevväelast. Toetus peab selgelt kajastuma digitaalse või käsitsi antud allkirjaga hindamiskomisjonile esitatavas esildises. Üks tegevväelane võib olla toetajaks mitme kandidaadi esitamisel. Kandidaadile võib toetust koguda üle Kaitseväe/Kaitseliidu kõikidest struktuuriüksustest. 

Aasta ohvitseri ja aasta allohvitseri esildis esitatakse Kaitseressursside Ametile e-kirja teel (tootajakogemus@kra.ee) nõutud tähtajaks. Struktuuriüksuste personalijuhid saavad ülevaate küsida esitatud kandidaatidest Kaitseressursside Ameti töötajakogemuse büroolt.

LISA 1
„Aasta ohvitser, aasta allohvitser Kaitseväes ja Kaitseliidus“ juhendi juurde

Konkursi „Aasta ohvitser/allohvitser“ komisjonile		

„......”...................202....a

ESILDIS

Kandidaadi ees- ja perekonnanimi:
Auaste:
Struktuuriüksus:
Ametikoht:
Aeg teenistuses ohvitserina/allohvitserina:

1.	Kirjelda kandidaadi maksimaalselt kolme tööalast kompetentsi koos põhjenduste ja näidetega.

2.	Millised on olnud kandidaadi viimase 12 kuu saavutused ja arengud Kaitseväes/Kaitseliidus?

3.	Kirjelda, kuidas on kandidaat järginud ja edasi kandnud Kaitseväe põhiväärtusi.

4.	Kuidas on kandidaat oma tegutsemisega Kaitseväe mainet tõstnud, arendanud ja edasi kandnud? (nt töö vabatahtlikega, noortega; panus riigikaitselise hariduse/väljaõppe andmisel)

Kandidaadi varasemate ergutuste väljatoomiseks puudub vajadus.

Esitaja ees- ja perekonnanimi:
Auaste:
Struktuuriüksus:
Ametikoht:
/digiallkiri/

Toetused (vähemalt 10) 

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/